กรุงไทยจ้างทวงหนี้รากหญ้า
กรุงไทยเดินหน้าไมโครไฟแนนซ์ จ้างบริษัทเอาต์ซอร์สตามเก็บหนี้รากหญ้า
15 มี.ค. 2556

กรุงไทยเดินหน้าไมโครไฟแนนซ์ จ้างบริษัทเอาต์ซอร์สตามเก็บหนี้รากหญ้า
นายเวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย กล่าวว่า ธนาคารยืนยันว่าในปีนี้จะยังคงส่งเสริมสินเชื่อไมโครไฟแนนซ์ หรือสินเชื่อ KTB Micro Bank แต่จะปรับปรุงกระบวนการทำงานให้มีประสิทธิภาพยิ่งขึ้น ด้วยการจ้างบริษัทภายนอกหรือเอาต์ซอร์ส เข้ามาทำหน้าที่จัดเก็บสินเชื่อจากลูกค้ากลุ่มนี้ เพื่อลดภาระของพนักงานประจำสาขา
“ยืนยันว่าเรายังสนับสนุนสินเชื่อให้ลูกค้ากลุ่มนี้อยู่ เพราะมองว่าเป็นกลุ่มที่มีโอกาสเติบโตสูง อัตราหนี้เสียปัจจุบันก็ยังต่ำกว่า 1% แต่ปัจจุบันเรายังให้พนักงานสาขารับผิดชอบลูกค้ากลุ่มนี้ที่บางส่วนต้องลงไปเก็บหนี้ถึงที่ทุก 7 วัน ซึ่งกินเวลาการทำงานของสาขา ดังนั้นในปีนี้เราจะเอาเอาต์ซอร์สเข้ามาช่วยในจุดนี้” นายเวทย์ กล่าว
สำหรับเป้าหมายเติบโตสินเชื่อไมโครไฟแนนซ์ในปีนี้ ธนาคารตั้งเป้าปล่อยสินเชื่อใหม่ราว 2,500 ล้านบาท เพิ่มขึ้น 1,000 ล้านบาท จากปีที่ผ่านมา เนื่องจากต้องการขยายฐานสินเชื่อคงค้างจากปัจจุบันที่ 700800 ล้านบาท ให้เพิ่มขึ้นเป็น 1,500 ล้านบาท ภายในสิ้นปีนี้ ขณะเดียวกันจะขยายฐานลูกค้า ซึ่งส่วนใหญ่เป็นผู้ประกอบอาชีพค้าขายในตลาดสดจาก 4 หมื่นรายในปัจจุบันให้เพิ่มขึ้นเป็น 78 หมื่นราย คู่ไปกับการขยายตลาดเป้าหมายให้เพิ่มขึ้นเป็น 200 แห่ง
“การเพิ่มฐานลูกค้ากลุ่มนี้ถือเป็นอีกหนึ่งเป้าหมายของธนาคาร เพื่อเพิ่มโอกาสในการขายข้ามผลิตภัณฑ์ เพราะลูกค้าสินเชื่อไมโครไฟแนนซ์จะต้องเปิดบัญชีกับธนาคาร ทำให้ธนาคารมีฐานเงินฝากประเภทออมทรัพย์และกระแสรายวัน ซึ่งมีต้นทุนต่ำเพิ่มขึ้น ซึ่งฐานลูกค้าที่เพิ่มขึ้นจะมาจากทั้งกรุงเทพฯ และต่างจังหวัด” นายเวทย์ กล่าว
ปัจจุบันธนาคารกรุงไทยมีการปล่อยสินเชื่อ KTB Micro Bank ใน 4 รูปแบบ ตามกระแสเงินสดรับและลักษณะกลุ่มตลาด ซึ่งช่วยให้ลูกค้าสามารถชำระหนี้ได้ตามกำหนด โดยแต่ละรูปแบบธนาคารให้วงเงินกู้สูงสุดรายละ 2 แสนบาท ผ่อนชำระภายใน 4 ปี ช่วยลดปัญหาการกู้เงินนอกระบบ
ขณะที่อัตราดอกเบี้ยที่ธนาคารคิดจากกลุ่มลูกค้าไมโครไฟแนนซ์จะอยู่ที่ 18% ของสินเชื่อวงเงินไม่เกิน 1 แสนบาท ผ่อนระยะเวลา 2 ปี แต่หากเกิน 1 แสนบาท ผ่อนระยะเวลา 4 ปี ปัหากผ่อนชำระดีครบ 1 ปี ธนาคารจะลดดอกเบี้ยให้ 1% โดยปัจจุบันลูกค้ากู้เงินเฉลี่ยรายละ 6 หมื่นบาท